Rowers beroof 2 spazawinkels in 10 minute | Netwerk24
Deur Cara-Lee Dorfling 13 Junie 2019 12:47
Die polisie in Addo in die Oos-Kaap is op soek na 'n groep van vier rowers wat twee winkels binne tien minute beroof het.
In albei gevalle is die werkers van die spazawinkels, wat sowat 'n kilometer uitmekaar geleë is, Woensdagaand deur vier mans met 'n windbuks gedreig.
Dié windbuks is egter in die tweede rooftog op die toneel agtergelaat, wat die polisie 'n stap nader bring om die rowers op te spoor.
Kapt. Gerda Swart, polisiewoordvoerder, sê in 'n verklaring die eerste rooftog het omstreeks 18:10 in die hoofstraat van Addo gebeur.
Nadat die vier rowers die winkel binnegestap het, is 'n werker met 'n vuurwapen gedreig terwyl hulle geld en die sleutels vir die kluis geëis het.
'n Winkelassistent is tydens die rooftog met 'n voorwerp gesteek, maar is volgens die polisie in 'n stabiele toestand.
Die rowers het met al die geld van die kasregister, sigarette en selfone weggehardloop.
Ongeveer tien minute later, om 18:20, is nog 'n spazawinkel in die Greenfield Valencia-woonbuurt ook deur vier gewapende mense binnegeval en beroof.
Ook in die voorval is die winkeleienaar en sy broer deur die rowers gedreig. Die rowers het met kontant, selfone en sigarette gevlug.
Volgens Swart is die windbuks wat na bewering deur die rowers gebruik is, op die toneel aangetref en deur die polisie gekonfiskeer.